Ħmistax-il dgħajsa mimlija b'mijiet ta' immigranti daħlu fil-gżira Taljana ta' Lampedusa, b'aktar immigranti mistennija jaslu hekk kif it-temp jippermetti. Fil-fatt, madwar 1,400 persuna niżlu minn fuq dawn id-dgħajjes. "Il-wasliet tal-immigranti se jkomplu hekk kif it-temp ikompli jippermetti," saħaq is-Sindku ta' Lampedusa, Toto Martello. "Irridu nibdew mill-ġdid id-diskussjonijiet." Fl-ewwel ħames xhur tas-sena, daħlu fl-Italja 11,000 immigrant, 4,105 persuni aktar mis-sena ta' qabel. Dawn il-wasliet waslu biex il-lemin estrem jerġa' jgħolli rasu, b'Matteo Salvini, li jmexxi l-Lega, ħeġġeġ lill-Prim Ministru Mario Draghi biex jindirizza din il-kwisjoni. "Hekk kif miljuni ta' Taljani qed jiffaċċjaw diffikultajiet, ma nistgħux nieħdu ħsieb ukoll eluf ta' immigranti," insista. Waħda mid-dgħajjes, waħedha, kienet qed iġġorr 400 immigrant.